[{"text_idx": "#000002", "text": "Osan ne\u2019ebe\u0301 simu, Delfin uza ona hodi sosa aumenta manu, inklui sosa material hodi halo manu nia luhan, hanesan kalen, rede, semente no ai-akadiru hodi konstroi manu-luhan refere, nune\u2019e nia planu semana oin manu-luhan nia bele harii ona."}, {"text_idx": "#000003", "text": "\u201cUma provizo\u0301riu mak hanesan manu sei iha laran. Inan tolun mai, nia oan ki\u2019ik-oan sira hatama iha ne\u2019e depois, liu tiha semana ida-rua, foin hasai husik, tanba iha ne\u2019e kan rai luan, entaun ita labele sulan manu hanesan intensivu liu, ne\u2019ebe\u0301 ha\u2019u nian ne\u2019e uza sistema semi-intesive, ki\u2019ik-oan ita sulan, pois boot oi-tuan ona husik, foo han, pois karik besik fa\u2019an, aban, bairua fa\u2019an ita kaer hatama luhan laran, pois tau rede ki\u2019ik-oan halo ona iha leten, pois ita lori ba fa\u2019an,\u201d dehan Delfin \u201cLaka\u201d iha vizita Primeiru Vise Renetil ba aktividade mak nia halo, tersa-feira, 19/07."}, {"text_idx": "#000004", "text": "Iha nia maneira fa\u2019an mak liu hosi me\u0301dia sosia\u0301l, hanesan Facebook ka WhatsApp balu sira lori ba merkadu Hera no Metinaru. Nia iha mos tarjetu atu lori ba merkadu iha Di\u0301li. Nia akresenta atividade ne\u2019ebe\u0301 nia hala\u2019o ne\u2019e semana rua ona."}, {"text_idx": "#000006", "text": "Konaba\u0301 lukru hosi atividade refere, nia esplika katak seidauk hetan, tanba investimentu foin la\u2019o, nune\u2019e sei gastu de\u2019it, maibe\u0301 aleinde hakiak manu, aktividade kuda modo ne\u2019ebe\u0301 nia hala\u2019o, semana ida hetan $20.00-$30.00"}, {"text_idx": "#000007", "text": "\u201cHa\u2019u espera katak atividade agrikultura ne\u2019e, tantu hakiak manu, ortikultura, buat ne\u2019e kan ba agrikultura risku boot, katak ita labele halo tarjetu katak fulan ida ne\u2019ebe\u0301 mak di\u2019ak ba fa\u2019an,\u201d tanba ne\u2019e nia husu nafatin organizasaun atu tolera sira, karik sira hetan problema ruma."}, {"text_idx": "#000009", "text": "\u201cAtu mai haree besik liu atividade ekono\u0301mika, ita nia kompan\u0303eiru sira ne\u2019ebe\u0301 halo iha baze, tuir duni pedidu ne\u2019ebe\u0301 kompan\u0303eiru sira hatama ba iha RENETIL, tanba ne\u2019e mak mai atu haree, aktividade sira ne\u2019e la\u2019o ka lae, la\u2019o duni tuir pedidu ne\u2019ebe\u0301 hatama ba ka lae, i oinsa\u0301 ni-nia merkadu iha baze ne\u2019e hetan duni lukru, tuir espektativa ne\u2019ebe\u0301 iha ka lae,\u201d dehan Primeiru Vise RENETIL Francisco \u201cLires\u201d."}, {"text_idx": "#000010", "text": "Nia hatutan vizita ne\u2019e hala\u2019o ba membru RENETIL sira, ne\u2019ebe\u0301 hetan fundu rotativa hodi hala\u2019o sira nia atividade nego\u0301siu. Iha Suku Hera-Dili membru RENETIL ida nia atividade hakiak manu, iha postu Laclubar atividade alfaiataria, iha suku Watulari, Postu Vemasse-Baucau ba atividade hakiak manu, no ikus iha Postu Administrativu Watucarbau-Viqueque ba atividade nego\u0301siu kios."}, {"text_idx": "#000011", "text": "\u201cEspera katak atividade ida ne\u2019e sei fo benefi\u0301siu ba ita nia kompan\u0303eiru sira hotu ne\u2019ebe\u0301 hetan ona iha faze primeiru no faze segundu ida ne\u2019e,\u201d dehan Lires."}, {"text_idx": "#000012", "text": "Vizita monitorizasaun hala\u2019o hosi Primeiru Vise RENETIL, Francisco JMF Belo \u201cLires\u201d ho ekipa ba membru RENETIL sira, ne\u2019ebe\u0301 hetan apoiu fundu rotativa RENETIL ho montante osan $2000 ba sira nia atividade nego\u0301siu sira. Vizita ne\u2019e hala\u2019o durante loron tolu hahu\u0301 iha loron 19-22 Jullu, 2022."}]